

**Proiectul PNRAS la Școala Gimnazială Nr.1 Nămoloasa**

Din dorința prevenirii și reducerii ratei abandonului, începând cu data de 27.09.2022,

Școala Gimnazială Nr.1 Nămoloasa derulează timp de 36 de luni proiectul PNRAS *Crede în șansa ta, nu abandona!*, proiect implementat în cadrul Planului Național pentru Redresare și Reziliență al României (PNRR-cod proiect: F-PNRAS-1-2022-0201). Valoarea totală a proiectului este de 692.448,00 lei.

Obiectivul general al proiectului însumează atât prevenirea abandonului școlar și

reducerea părăsirii timpurii a școlii, cât și creșterea ratei de tranziție de la învățământul

secundar inferior - gimnazial la învățământul secundar superior - liceu sau învățământ

profesional și tehnic în rândul elevilor de la Școala Gimnazială Nr.1 Nămoloasa.

Din grupul țintă al activităților proiectului fac parte atât elevii de gimnaziu, care vor

participa la activități de prevenție (orientare școlară și profesională, workshop-uri de consiliere și dezvoltare personală) și la activități de intervenție (învățare remedială, excursii și tabere pe timpul vacanțelor de vară, etc.), cât și părinți și cadre didactice.

De asemenea, cu ajutorul bugetului alocat proiectului, se va realiza digitalizarea

procesului educațional prin dotarea sălilor de clase cu table inteligente, laptop-uri și imprimante, stații de încărcare inteligente. În acest scop, sunt vizate atât îmbunătățirea competențelor digitale ale elevilor și cadrelor didactice, cât și crearea unor lecții atractive și interesante, adaptate nevoilor elevilor secolului XXI.

Proiectului i se adaugă câteva obiective specifice precum: îmbunătățirea climatului școlar și creșterea atractivității școlii prin amenajarea unor spații non-formale pentru creșterea calității actului educațional, îmbunătățirea procesului de predare -învățare-evaluare și dezvoltarea de competențe digitale prin facilitarea accesului cadrelor didactice la activități de formare autorizate în domeniul digitalizarii, consolidarea relației elevi - părinți - școală prin implicarea părinților elevilor din grupul țintă în activități de educație parentală și consiliere.

Prin cursurile de formare la care vor participa, profesorii noștri vom aduce în școală

instrumente noi care să ajute ca intervenția noastră în comunitate și în rândul elevilor să aibă

o rată de succes cât mai mare.

După implementare acțiunilor descrise anterior sunt așteptate următoarele rezultate:

1) Creșterea eficienței și eficacității interne ale școlii, reflectate prin:

a) scăderea ratei de abandon școlar;

b) creșterea ratei de finalizare a învățământului gimnazial ;

c) creșterea ratei de participare la Evaluarea Națională de la clasa a VIII-a;

d) reducerea procentului de elevi care iau sub nota șase la Evaluarea Națională;

e) reducerea absenteismului școlar.

2) Îmbunătățirea proceselor de predare - învățare – evaluare prin:

a) creșterea procentului de cadre didactice care folosesc strategii pedagogice moderne la

nivelul clasei (instruire personalizată, abordări pedagogice structurate, centrate pe elev etc.) și

de prioritizare a elevilor vulnerabili (programe remediale);

3) Îmbunătățirea interacțiunii între toți actorii cheie ai ecosistemului școlar (elevi, cadre

didactice, părinți, directori, inspectori, reprezentanți ai comunității etc.);

4) Creșterea semnificativă a timpului de instruire alocat elevilor în risc de abandon.

**Manager proiect**

**Dir. Pechianu Florin Gigi**